**Scipione Rebiba**, nado o 3 de febreiro de 1504 en San Marco d'Alunzio (Reino de Nápoles) e finado en Roma o 23 de xullo de 1577, foi un cardeal da Igrexa Católica.

E de particular significación porque a maioría dos bispos católicos vivos, máis dun 95%, poden trazar a súa liñaxe episcopal até el.

Traxectoria
-----------

Scipione Rebiba naceu en San Marco d'Alunzio, na diocese de Patti da illa de Sicilia. Foi o segundo dos tres fillos que tivo o matrimonio de Francesco Rebiba e Antonia Filingeri, e estudou dereito e teoloxía en Palermo, onde vivía o seu tío Girolamo Filingeri, conde de S. Marco.

Foi ordenado entre 1524 e 1528, cando Giovanni Carandolet era arcebispo de Palermo e recibiu o encargo de atender a igrexa de Santa Maria dei Miracoli en Palermo.

Trasladouse a Roma entre 1536 e 1537, onde entrou en contacto coa Orde dos Cregos Regulares *(teatinos)* que fundara Gian Pietro Carafa, arcebispo de Chieti.

O 16 de marzo de 1541 foi nomeado Bispo auxiliar da arquidiocese de Chieti, rexida polo propio Carafa, e Bispo titular de Amyclae. O propio Carafa, xa papa Paulo IV, elevaríano a cardeal no consistorio do 20 de decembro de 1555. Cando Carafa foi transferido á arquidiocese de Nápoles elixiu a Scipione como vigairo. Logo de novembro de 1949 volveu a Roma e traballou na Curia.

O 12 de outubro de 1551 foi nomeado Bispo de Motula e en 1553 foi nomeado membro do Santo Oficio (presidido polo seu mentor Gian Pietro Carafa) e delegado da inquisición en Nápoles. O 13 de abril de 1556 foi nomeado arcebispo de Pisa. Pouco antes disto, fora nomeado legado ante o Rei Filipe II de España para felicitarlle polo tratado que puxo fin á guerra italiana de 1551 - 1559. Volveu a Roma logo de que Filipe II declarara a guerra ao papa Paulo IV e comezou a quitarlle terreos aos Estados Pontificios. A guerra non rematou até que o Cardeal Carlo Carafa, sobriño do papa, aceptou todas as condicións de rendición de Fernando Álvarez de Toledo, Duque de Alba.

Por un breve tempo ocupou o cargo de Arcebispo na diocese de Troia, en 1560, mais renunciou en favor do seu sobriño Prospero Rebiba. Até a súa morte ocupou diversos cargos en Roma, e foi Patriarca Titular de Constantinopla (1565-1573), Cardeal-Presbítero de Sant'Anastasia, Sant'Angelo in Pescheria e Santa Maria in Trastevere, e finalmente Cardeal-Bispo de Albano e Sabina. Finou o 23 de xullo de 1577.

O Cardeal Rebiba e a sucesión apostólica
----------------------------------------

*Artigo principal**:* Sucesión apostólica.
Hoxe a maioría dos bispos católicos vivos poden trazar a súa liñaxe episcopal até Rebiba. Isto pódese explicar en gran parte porque, a comezos do século XVIII o papa Bieito XIII, descendente de Rebiba, consagrou persoalmente canto menos 139 bispos para varias sedes episcopais europeas e americanas de grande importancia. Estes bispos, pola súa parte, consagraron á maioría dos bispos dos seus respectivos países, provocando que outras liñaxes episcopais se extinguiran. Outros papas procedentes desta liñaxe, como Clemente XIII ou Bieito XIV tamén ordenaron a un gran número de bispos, multiplicando esta liña.

Porén, aínda que se coñece a data da consagración episcopal de Rebiba, o 16 de maio de 1541, descoñécese quen foi quen o consagrou como bispo. Asúmese polo xeral que sería o propio Gian Pietro Carafa, de quen foi bispo auxiliar e quen o nomeou cardeal, e ao que permaneceu unido durante a súa carreira eclesiástica. Aínda así non hai evidencia disto.

| Dignidades da Igrexa católica |
| --- |
| Predecesor:**Ranuccio Farnese** |  **Patriarca Titular de Constantinopla** 1565 - 1573 | Sucesor:**Prospero Rebiba** |
| Predecesor:**Giovanni Ricci** |  **Cardeal-Bispo de Albano** 1573 - 1574 | Sucesor:**Fulvio Giulio della Corgna** |
| Predecesor:**Giovanni Ricci** |  **Cardeal-Bispo de Sabina** 1574 - 1577 | Sucesor:**Giacomo Savelli** |

Notas
-----

1. ↑  Robert David Redmile (2006). Xulon Press, ed. *The Apostolic Succession and the Catholic Episcopate in the Christian Episcopal Church of Canada* (en inglés). p. 265.
2. 1 2  Charles N. Bransom (1990). Conferencia dos Bispos Católicos dos Estados Unidos, ed. *Ordinations of U.S. Catholic bishops, 1790-1989* (en inglés). p. 7.
3. 1 2  Salvador Miranda, Rebiba, Scipione - The Cardinals of the Holy Roman Church Arquivado 03 de marzo de 2016 en Wayback Machine. Florida International University, *(en inglés)*.
4. ↑  Pope Benedict XIII, en Catholic Hierarchy, *(en inglés)*.

Véxase tamén
------------

### Bibliografía

* RINAUDO, Basilio (2007). L'Ascesa, ed. *Il cardinale Scipione Rebiba (1504-1577). Vita e azione pastorale di un vescovo riformatore* (en italiano). ISBN 9788890303906.

### Outros artigos

* Sucesión apostólica

### Ligazóns externas

* Apostolic Succession in the Roman Catholic Church, *(en inglés)*
* The Cardinals of the Holy Roman Church - Scipione Rebiba Arquivado 03 de marzo de 2016 en Wayback Machine. *(en inglés)*

|  |  |
| --- | --- |
| Control de autoridades | 
* Wd: Q729922
* WorldCat
* VIAF: 8298308
* BAV: ADV10029732
* BNE: XX4616438
* BNF: 16534067q
* Catholic-Hierarchy: rebi
* CERL: cnp00576196
* DBI: ID
* FAST: 1496992
* GND: 123550947
* ISNI: 0000000061191884
* LCCN: no90018578
* SNAC: w6fz048r
* SUDOC: 099525860

 |